28.4.2023
ET
Euroopa Liidu Teataja
C 149/49 Neljapäev, 20. oktoober 2022
88. toetab käimasolevat tööd energia maksustamise direktiivi läbivaatamiseks, et viia maksupoliitika kooskõlla 2030. ja 2050. aasta energia- ja kliimaeesmärkidega, hinnates samal ajal selle mõju, sealhulgas tarbijatele, energiaostuvõimetusele ja liikuvusvaesusele;
89. rõhutab, et kuigi Euroopa teeb kõrgemate eesmärkide saavutamise nimel jõupingutusi, nõuab ülemaailmse kasvuhoonegaaside netonullheite saavutamine hiljemalt 2050. aastaks koordineeritud ülemaailmset tegevust; rõhutab, et arenguriigid vajavad keskkonnasäästlikule majandusele üleminekuks rahvusvahelist abi; rõhutab, kui oluline on edendada poliitikakujundamise ja teaduse, sealhulgas tehnosiirde valdkonnas tihedat piiriülest koostööd ja parimate tavade jagamist rahvusvaheliste partneritega, et edendada energiatõhusust ning investeeringuid säästvatesse energiatehnoloogiatesse ja -infrastruktuuridesse; märgib, et komisjon võttis hiljuti vastu teatise ELi energiaalase välistegevuse kohta, mis hõlmab kindlat kavatsust teha koostööd kolmandate riikidega kogu maailmas ja „julgustada partnerriike suurendama oma kliimaeesmärke ja määrama kindlaks oma kliimaneutraalsuse saavutamise viisid, kuid samuti looma vastastikku kasulikke pikaajalisi suhteid, eelkõige energia valdkonnas“;
90. väljendab heameelt komisjoni kavatsuse üle võtta vastu 2022. aasta tegevuskava energiasektori digiteerimiseks, et EList saaks tehnoloogia valdkonna liider, ning võimaldada integreeritumat energiasüsteemi, mis sisaldaks konkreetsete sektorite jaoks arukaid lahendusi ja paremat rahastamist aastateks 2021–2027; tuletab meelde, kui oluline on tegeleda energiasektoris küberturvalisuse riskidega, et tagada energiasüsteemide vastupanuvõime;
Teadustegevus, innovatsioon, digitehnoloogia ja kosmosepoliitika
91. väljendab heameelt programmi „Euroopa horisont“ rolli ja selle panuse üle kliimaneutraalsusesse; on arvamusel, et programmi „Euroopa horisont“ raames sõlmitud partnerlused, sealhulgas ühisettevõtted edendavad avaliku ja erasektori koostööd, et aidata kaasa rohelisele majandusele üleminekule, tagades samal ajal jätkusuutlike uuenduste kättesaadavuse, juurdepääsetavuse ja taskukohasuse; rõhutab, kui oluline on parandada VKEde juurdepääsu programmi „Euroopa horisont“ projektikonkurssidele ja neis osalemist, ning parandada kodanike teavitamist ja kaasamist Euroopa teadus- ja arendustegevuse projektide ja uute tehnoloogiate, sealhulgas majakaprojektide tulemuste kohta, et suurendada üldsuse osalust ja muuta liidu roll kodanikele nähtavamaks;
92. väljendab heameelt Copernicuse programmi ja uue ELi Maa seire teadmuskeskuse rolli üle maa, atmosfääri ja merekeskkonna jälgimisel; rõhutab satelliitseire suutlikkuse tähtsust kliimamuutuste seirel, modelleerimisel, prognoosimisel ja toetamisel;
93. rõhutab vajadust meelitada ligi rohkem avaliku ja erasektori investeeringuid teadusuuringutesse, innovatsiooni ja uute kestlike tehnoloogiate kasutuselevõttu, sealhulgas töömahukates tööstusharudes, ning vajalikesse uutesse taristuvõrkudesse ja projektidesse, mis aitavad saavutada Euroopa rohelise kokkuleppe ja Pariisi kokkuleppe eesmärke; rõhutab, et tulevastes teadusuuringutes ja tehnoloogias tuleks arvesse võtta kestlikkust ja ringlust; rõhutab samal ajal alusuuringute ning teadus- ja innovatsioonialase koostöö ja valdkondadevaheliste lähenemisviiside tähtsust kliimaproblee­ mide lahendamisel; juhib lisaks tähelepanu vajadusele toetada sotsiaalset innovatsiooni, mis on oluline rahuldamata ühiskondlike vajaduste ja probleemidega tegelemisel, suurendades samal ajal inimeste mõjuvõimu rohepöörde ajal;
94. rõhutab, kui oluline on tagada stiimulite järjekindlus ja järjepidevus, et soodustada 2030. ja 2050. aasta eesmärkide saavutamiseks uuenduslikke tehnoloogiaid, käsitledes juba väljakujunenud tehnoloogiate kasutuselevõttu ja samuti investeeringuid uude tehnoloogiasse, mis tuleb alles välja töötada, et saavutada liidu kliimaneutraalsuse eesmärk hiljemalt 2050. aastaks;
95. rõhutab vajadust kaksikülemineku järele, kus digi- ja rohepööre käivad käsikäes; rõhutab, et digitehnoloogia võib etendada olulist rolli liidu rohelisele majandusele üleminekul; tuletab meelde, et liidu majanduse taastamiseks on vaja luua stabiilne õigusraamistik, mis soodustab edasiminekut, sealhulgas turupõhiseid saavutusi teadusuuringutes, innovatsioonis ja säästvate tehnoloogiate arendamises, ning luua nende rahastamiseks sobivad tingimused;